Stadsraad eis Zuma se kopPatricia de Lille, burgemeester van Kaapstad (Foto: Patricia de Lille / Facebook) Die stadsraad van die stad Kaapstad het vandeesweek ten gunste van ŉ mosie gestem waarin pres. Jacob Zuma versoek word om te bedank. “As die stadsraad van die stad Kaapstad glo ons dat ons nie waardig kan wees van die posisies wat ons beklee of die vertroue kan inboesem by diegene wie ons dien, indien ons nie opstaan vir dit wat reg is nie,” het Pierrinne Leukes, woordvoerder vir die uitvoerende burgemeester, Patricia de Lille, in ŉ verklaring gesê. “Ons ag nie onsself of enigiemand anders as verhewe bo die wet nie en pres. Jacob Zuma is geen uitsondering nie.” Leukes het verduidelik die meerderheid van die stadsraad van die stad Kaapstad het Donderdag ten gunste van ŉ mosie gestem waarvolgens: * die versuim van die president om aan die Grondwet te voldoen, dit te verdedig of te respekteer veroordeel word; * die stadsraad onderneem om die Grondwet as die hoogste wet van ons republiek te verdedig en te beskerm; en * die president versoek word om te bedank. Die ANC het nie in die mosie gestem nie.